Aseiniad ECAD5003/C 
Cyflwyniad
Yn ei adroddiad, esbonia Donaldson (2015, t.23) y “dylai’r cwricwlwm ysgol gael ei gynllunio fel y bydd yn helpu pob plentyn a pherson ifanc i ddatblygu mewn perthynas â dibenion clir a chytûn.” Dyletswydd yw ar ysgol felly i gynnal gwersi sy’n addas i bob plentyn. Fel dywed erthygl 28 a 29 o hawliau plant y Confensiwn Unedig (1989), mae pob plentyn gyda’r hawl i gael addysg, a thrwy hynny i fod y gorau y gallent fod. Yn seiliedig ar hyn, mae angen felly cynnig cymorth ac ymyraethau a fydd yn helpu plant ag anghenion dysgu ychwanegol megis plant ar y sbectrwm Awtistiaeth, plant mwy abl a thalentog, a phlant gyda chyflwr meddygol. Mae angen sicrhau bod gwersi yn datblygu gwybodaeth a dealltwriaeth pob plentyn, gan hyrwyddo dysgu cynhwysol o fewn y dosbarth. Disgrifir cynhwysiant gan Lywodraeth Cymru (2016, t.2) fel “proses sy’n rhoi i bob disgybl gyfleoedd cyffredin mewn ffyrdd sy’n berthnasol i’w hanghenion, ac sy’n sicrhau eu bod yn perthyn yn llawn i gymuned yr ysgol.”
Yn yr aseiniad yma felly, edrychir yn feirniadol ar sut gellir cefnogi plant ag anghenion dysgu ychwanegol. Yn benodol, penderfynwyd canolbwyntio ar blant ag anghenion llafaredd, iaith a chyfathrebu, ac yn yr aseiniad yma, bydd yr anghenion yma yn cael eu cyfeirio ato fel ‘ALlICh.’ Bydd data a gasglwyd gan y grŵp yn cael ei ddefnyddio i drafod y thema yma. Prif ffynhonnell y data yw holiadur a chafodd ei anfon at staff mewn amryw o ysgolion. Roedd y rhain a atebodd yn cynnwys aelodau gwahanol o staff ysgol, fel dangosir yn y graff yma (er mae cyfranogwr a atebodd na wnaeth enwi eu rôl):

Gofynnir cwestiynau penodol am ALlICh yn yr holiadur, gan archwilio’r hyn sy’n cael ei wneud heddiw. Daw rhan o’r data hefyd o nodiadau o ymweliadau i ysgolion a chafodd eu cynnal gan y grŵp, a hefyd o atebion o gwestiynau a ofynnwyd i dri therapydd iaith broffesiynol am y thema yma.
Wrth wneud yr ymchwil, dilynwyd canllawiau ymchwil y brifysgol a’r Cyngor Gweithle Addysg, yn ogystal a canllawiau BERA (2018, t.6) sy’n datgan y dylai “ymchwilwyr addysgol gweithredu o fewn parch moesegol i unrhyw berson,” a hefyd y Ddeddf Diogelu Data o 2018. I gyd-fynd a’r canllawiau yma felly, sicrheir bod cyfrinachedd y cyfranogwr yn cael ei gadw trwy sicrhau bod yr holiadur yn aros yn anhysbys, ac nad yw’n bosib gweld unrhyw wybodaeth bersonol am y cyfranogwr arno. Cafodd llythyr atodol hefyd ei anfon at y cyfranogwyr er mwyn sicrhau eu bod yn deall yn union yr hyn maent yn cwblhau, ei bwrpas o fewn yr ymchwil, a’u hawl i anwybyddu cwestiwn neu i dynnu allan. Storiwyd y data o’r holiaduron ar wefan, sydd yn golygu unwaith eto ei fod yn anhysbys ac yn anghyraeddadwy i unrhyw un arall.

Gwybodaeth Gyffredinol am ALlICh
Mae ALlICh yn ffactor cyffredin yn y rhan fwyaf o ysgolion a dosbarthiadau. Yn ôl Afasic (2016), mae “tua 10% o blant sydd yn cychwyn ysgol gydag ALlICh.” Gofynnwyd yn yr holiadur yng nghwestiwn tri; ‘Faint o ddisgyblion sydd yn eich dosbarth?’ ac yna yng nghwestiwn pump gofynnwyd; ‘Faint o'ch disgyblion sydd gyda nam llafaredd?’. Gwelir wrth rannu cyfanswm yr ail gwestiwn gyda chyfanswm y cwestiwn cyntaf, bod tua 8.5% o’r plant gydag anghenion llafaredd, sydd yn agos iawn i ffigwr Afasic. Gellir diddwytho felly, bod tua naw plentyn ymhob cant gydag ALlICh, sydd yn dangos ei fod yn rhywbeth weddol gyffredin. Pwysig yw felly bod athrawon yn gwybod am yr ystod o anghenion sy’n dod o dan yr ymbarél yma, sut i’w hadnabod, a’r ymyraethau sydd angen eu gweithredu. Er fel dywed Afasic (2016), dydy hyn ddim yn syml, achos yn aml cuddiwyd yr anghenion “gan anawsterau eraill mewn canolbwyntio, dilyn cyfarwyddiadau a dod ymlaen gydag eraill.”
O ran yr hyn sydd yn achosi ALlICh, gall nifer o ffactorau cael effaith. Wrth edrych yn benodol ar siarad ag atal, mae’r Gymdeithas Siarad ag Atal Prydeinig (2014) yn egluro y gallai achosion cynnwys y cyflwr yn rhedeg yn y teulu, gwahaniaeth yn ymennydd y plentyn, yn ogystal â straen, salwch, teimladau a blinder. Wrth i blentyn cychwyn yn yr ysgol, mae’n bwysig bod yr athro yn gwybod am y ffactorau yma, fel ei fod yn medru chwilio allan am a monitro anghenion penodol. Golyga hefyd wrth ymdrin â phlentyn â ALlICh, bod yr athro yn medru helpu’r plentyn o ddydd i ddydd gan geisio gwneud sefyllfaoedd cyffredin yn haws, yn ogystal â chysylltu'r dysgu at fywyd real y plentyn yn effeithiol. Disgrifia Farrell (2012, t.55) pwysigrwydd hyn trwy ddweud bod gweithgareddau perthnasol i fywyd go-iawn “yn helpu’r disgybl i gyffredinoli gwybodaeth i sefyllfaoedd newydd achos bod y dysgu cychwynnol yn gallu cael ei gysylltu i brofiadau bob dydd sydd yn digwydd yn gyson.”

Dadansoddi – Athrawon a Hyfforddiant
[image: ]Yn amlwg wrth addysgu plant yn y dosbarth, mae pwysigrwydd mawr ar ymateb i unrhyw anghenion sydd gan blentyn penodol, yn enwedig wrth i blant cychwyn yn yr ysgol gan y gallai’r anghenion effeithio ar eu gyrfa ysgol yn hirdymor. Awgryma Spooner (2011, t.33) “bydd adnabod angen y plentyn yn galluogi’r athro i gynllunio mor effeithiol ag sydd posib.” Er hynny, fel soniwyd ynghynt mae perygl y “gallai’r diagnosis o anhawster bod yn bell o fod yn syml” ond yn aml bydd rhieni yn rhoi blaenoriaeth i wybod beth yw rheswm anhawster eu plentyn. Er mae dim yr athro sydd yn rhoi’r diagnosis, nid yw’n hawdd weithiau i hyd yn oed adnabod bod angen gan blentyn. Pwyslais sydd felly ar wybod am gefndir y plentyn, ac arsylwi ar yr hyn sy’n effeithio’u dysgu. Yn bresennol, yr athrawon a’r staff sydd yn cael y ddyletswydd o adnabod anghenion plentyn, er gwelwyd bod y ddyletswydd yma weithiau yn beth anodd ei ddelio gyda. Wrth roi atebion i gwestiwn deg yr holiadur; ‘A oes unrhyw newidiadau a hoffech ei wneud i'ch strategaethau? A pham?,’ dywedwyd bod angen “mwy o hyfforddiant cyffredinol i staff lawn”. Dywedodd un aelod o staff hefyd bod angen “arbenigedd i wneud a chyflawni ymyrraeth”, ac felly nad oedd yn medru ymateb i ofynion y sir gan fod ei radd yn y maes ‘Addysg’ ac nid yn y maes ‘Iaith a Lleferydd.’ Gellir dadlau felly bod diffyg hyfforddiant ar rai athrawon i fedru delio gyda’r anghenion yma. Fel gwelir yn y graff yma o gwestiwn unarddeg, a ofynnodd; ‘Beth yw’r ffactorau sydd yn rhwystrau ar ddulliau gweithredu’r ysgol?’, gwelwyd bod chwech o’r unarddeg aelod o staff wedi mynegi bod diffyg hyfforddiant yn rhwystr iddynt:
Awgrymir bod rhaid i athrawon delio gyda’r ddyletswydd yma yn annibynnol, heb gymorth gan eraill ag arbenigedd, ac felly bod hyn yn ychwanegu gormod o straen diangen staff yr ysgol. Fel dyweda Wall (2006, t.180), mae nifer yn credu ei fod yn bwysig bod “athrawon yn derbyn cryn lawer o fewnbwn ynghylch a darpariaeth i blant ag anghenion dysgu yn eu hyfforddiant cychwynnol” a bod “cyrsiau arbenigol ar gael i athrawon presennol sy’n ymestyn eu gwybodaeth ac arbenigedd i ddarparu ar gyfer plant ag anghenion dysgu ychwanegol.”
Fel gwelwyd ynghynt, nid yw ALlICh yn beth anghyffredin, a gellir gweld yn y graff yma o gwestiwn chwech, a ofynnodd; ‘Gyda pha fath o namau llafaredd yr ydych yn gweithio neu wedi gweithio gydag yn y gorffennol?’, bod y staff a atebodd yr holiadur wedi gweithio ag amrywiaeth eang o ALlICh:

Uwcholeuir yma eto, o achos yr ystod o ALlICh sy’n bodoli a pha mor gyffredin ydynt, y pwysigrwydd bod staff yn cael hyfforddiant. Wrth son am un achos penodol mewn ysgol uwchradd, mae Gross (2013, t.96) yn cynnig “o ganlyniad i hyfforddiant, mae staff pynciol wedi dod yn fwyfwy medrus mewn adnabod anghenion llafaredd, iaith a chyfathrebu posibl.” Er mwyn cynnig yr addysg gorau i blentyn ag ALlICh, mae angen bod athrawon gydag arbenigedd eu hunain, neu eu bod yn cael cymorth gan rhai ag arbenigedd. Mae hyn yr un mor bwysig i staff ychwanegol y dosbarth, gan maen nhw sydd yn treulio llawer o amser un i un gyda’r plant yna ag ALlICh. Fel dyweda Gibson a Blandford (2005, t.56) mae “cynorthwywyr addysgu angen hyfforddiant er mwyn cwrdd ag anghenion y disgyblion yn eu gofal.”
Mae lle hefyd i ddadlau bod angen hwyluso’r ffordd y caiff anghenion dysgu ychwanegol eu canfod, yn lle dibynnu yn llwyr ar yr athrawon a’r staff. Yn amlwg gyda rhai plant, mae’r athrawon yn cael gwybod o flaen llaw am unrhyw anghenion sydd ganddynt, ond nid yw hyn yn wir bob tro. Yn ôl Thompson (2010, t.15), mae cynorthwywr/wraig dysgu a SENCo yn gwneud asesiad man cychwyn wrth i blentyn cychwyn yn yr ysgol a bydd yn adnabod unrhyw blant sydd angen eu monitro ac mae hyn yn cael ei ddefnyddio er mwyn “asesu plant a chynllunio ar gyfer eu haddysg yn y dyfodol a hefyd darparu dull o fesur eu haddysg yn y dyfodol.” Ond, gellir dadlau y dylai’r asesiad yma cael ei ail-adrodd pob blwyddyn, er mwyn sicrhau nad oes angen yn cael ei fethu. Dewis arall byddai cael arbenigwr i dreulio diwrnod neu ddau yn y dosbarth gyda’r plant, gan arsylwi ar bob plentyn yn gweithio, a chanfod unrhyw anghenion. Byddai opsiynau fel hyn yn lleihau'r straen a phwysau sydd ar athrawon heddiw. Trwy athrawon yn cael hyfforddiant a chymorth, gan ddatblygu arbenigedd, mae’n bosib wedyn i athrawon gosod ymyraethau yn gynharach, gan felly gweld y plentyn yn cymryd rhan yn y dosbarth yn hytrach na chael ei adael heb gymorth o gwbl. Byddai’n bosib gyda’r hyfforddiant yma i athrawon cynnwys y plant yn fwy, gan wybod yr hyn sydd angen gwneud er mwyn hwyluso sefyllfaoedd dysgu cyffredinol.

Dadansoddi - Athrawon a Chynllunio
“Mae rhai disgyblion sy’n profi anhawsterau mewn dysgu yn gallu gweithio ar yr un nod dysgu ag eraill yn y dosbarth, cyn belled bod yr athro yn cynllunio strategaethau mynediad i fynd i’r afael a’r rhwystrau i ddysgu sy’n cael ei brofi'r disgybl unigol.”
Wearmouth (2009, t.37)
Un elfen hollbwysig yw cynllunio’r gwaith fel ei fod yn addas ar gyfer plant ag ALlICh. Er hynny yn yr holiadur, mynegodd un aelod o staff bod “angen fwy o syniadau / gweithgareddau ar ysgolion ar sut i helpu o oed cynnar.” Hynny yw, yn ogystal â’r diffyg hyfforddiant, mae diffyg cymorth arbenigol ar athrawon ar sut i ddarparu gwaith i’r plant ag anghenion dysgu ychwanegol. Mae’r pwysigrwydd yma o gynnig gwaith o’r lefel priodol yn cael ei uwcholeuo gan Glazzard:
“Dylai’r egwyddorion o gynhwysiad cynnwys gallu adnabod nodau dysgu sydd yn gosod heriau dysgu addas, wedi’u trosglwyddo mewn ffordd sy’n ymateb i steil dysgu'r plentyn a’i anghenion amrywiol, a’u gwneud yn gyraeddadwy i’r plentyn mewn ffordd sy’n goroesi eu rhwystrau unigol i ddysgu.” 
Glazzard (2010, t.36)
Byddai’r cymorth yma i athrawon felly yn eu helpu i gynllunio a darparu gwaith addas, heriol a phriodol i’r plant ag ALlICh. Byddai’n golygu hefyd bod y gwaith yn gynhwysol, fel bod y plentyn yn medru cymryd rhan yn yr un gwersi ag eraill gan weithio ar yr un sgil o’r cwricwlwm a gweddill y dosbarth. Fel dyweda Donaldson (2015, t.56) dylai pawb “cynnydd ar hyd yr un continwwm, heb ystyried unrhyw anghenion dysgu ychwanegol sydd ganddynt, er y gallent gyrraedd a symud rhwng Camau Cynnydd yn arafach neu’n gyflymach nag eraill.” Mae angen bod athrawon yn teimlo bod ganddynt le i droi am gymorth, am syniadau ac am arbenigedd yn enwedig wrth son am ALlICh. Byddai hynny’n agor y drws iddynt fedru cefnogi’r plant yn y ffordd gorau posib, gan eu cynnwys yng ngwaith y dosbarth cyfan trwy wahaniaethu’r gwaith ar gyfer yr unigolyn. Byddai’r plentyn wedyn yn gallu gweithio ar hyd yr un continwwm a phawb arall, gan ymestyn yr un sgiliau a gwybodaeth a’u chyfoedion, o achos y gwellhad yn y cynllunio.

Dadansoddi - ChATT
Wrth son am ALlICh, un cam posibl yw atgyfeirio’r plentyn at adran iaith y gwasanaeth iechyd. Fel soniwyd ynghynt, gofynnwyd nifer o gwestiynau at dri therapydd iaith er mwyn darganfod mwy am y system bresennol (gweler atebion yn y ffeil). Yn ôl un ohonynt, yn Sir Gaerfyrddin wrth ystyried gwneud atgyfeiriad, mae gofyniad i staff gwblhau asesiad cychwynol gan gynnal gweithgareddau penodol a chyflwynwyd gan y rhaglen ChATT (Children’s Assessment Teaching Tool). Yn ôl Cyngor Sir Gaerfyrddin (2018), dyma raglen sy’n “cael ei defnyddio er mwyn cefnogi plant i ddatblygu eu sgiliau lleferydd, iaith a chyfathrebu.” Gellir wedyn darganfod lefel iaith a llafaredd y plentyn, a hefyd pa ymyrraethau sydd angen eu gweithredu. Ar ôl y cam yma, wedi i’r athro siarad â’r rhiant, os yw’r broblem yn parhau cyfeirir y plentyn at weithiwr proffesiynol megis therapydd iaith.
[image: ]Yn ôl rhai o’r atebion yng nghwestiwn wyth o’r holiadur; ‘Pa strategaeth ymyrraeth ydych chi’n defnyddio i helpu disgyblion sydd gydag angen llafaredd?’, mae ChATT yn cael ei ddisgrifio fel rhaglen o weithgareddau penodol sydd yn cael ei ddefnyddio’n aml. Yng nghwestiwn naw wedyn, caiff y staff eu gofyn pa mor effeithiol yw’r strategaethau ymyrraeth. Dyma graff felly sydd yn dangos y sgôr allan o bump a roddwyd gan y pum aelod a enwodd ChATT fel un o’r strategaethau ymyrraeth (er yn amlwg cafodd rhaglenni eraill eu disgrifio hefyd):

Gwelir felly heblaw am un athro, roddwyd sgôr o dri neu lai gan bob un o’r aelodau o staff. Wrth feddwl ei fod yn gam mor allweddol rhwng adnabod yr angen, a chael ymweliad gan therapydd iaith, mae’r canlyniadau yma yn achos bryder. Gellir dadlau nad yw ChATT yn ddigon effeithiol, ac nad yw’n addas ar gyfer y rôl sydd ganddo.
Er hynny wrth edrych ar yr atebion eraill yng nghwestiwn wyth, a hefyd ar ymchwil a gafodd ei wneud gan y grŵp, gwelir efallai bod opsiynau eraill. Gellir dadlau bod gormod o amser rhwng cychwyn ar y broses o weithio ar ChATT a chael ymweliad gan therapydd iaith, a gan nad yw’n arddangos bod ChATT yn ddull digon effeithiol o roi cymorth i blant, bod angen i’r therapydd gweld y plentyn yn gynharach yn y broses. Fel dyweda Mathieson (2007, t.2), bydd gwybod am “cyfathrebu'r plentyn a gallu adnabod eu hanghenion yn gyflym ac yn effeithiol yn helpu sicrhau bod y plentyn yn teimlo’n ddiogel ac yn ymlaciol gyda chi.” Trwy hyn wedyn, gallai’r therapydd cynnig camau personol i’r plentyn unigol ei gymryd o ran datblygiad yn syth, gyda’r gweithgareddau wedi ei deilwra i’r unigolyn. Mae hyn yn cyd-fynd gyda beth ddywedwyd ynghynt am gynllunio'r athro. Un opsiwn hefyd byddai cael gwared â’r cam ChATT yn gyfan gwbl, a symud ymlaen yn syth i’r broses o atgyfeirio, oni bai ei fod yn edrych yn bosib helpu’r plentyn heb gymorth arbenigol. Byddai cael cyswllt ag arbenigwr yn syth, yn golygu y gallai’r plentyn cael y cymorth y mae ei angen, gan ddechrau ar y broses o ddatblygu eu hiaith a chyfathrebu, mewn ffordd sydd wedi ei bersonoli i’r plentyn.

Dadansoddi – Therapyddion Iaith ac Arian
Yn ôl un o’r therapyddion (gweler atebion yn y ffeil), mae’n ofynnol iddynt ymweld â phlentyn o fewn 14 wythnos o’r atgyfeiriad ar ôl i’r cyfnod ChATT cael ei gwblhau, gan mae dyma yw gofyniad y llywodraeth. Ond, mae’n debyg wedi’r ymweliad cychwynnol yma, nad yw plant o hyd yn cael y cyswllt cyson sydd angen gyda’r arbenigwr, gydag amser hir rhwng ymweliadau. Yn ôl un o’r therapyddion o Sir Gaerfyrddin (gweler atebion yn y ffeil), mae cynhwysedd yn rhwystr, gan fod tua mil o blant ar y baich achosion pediatrig, a dim digon o staff. Mewn erthygl gan y BBC yn 2003, dywedodd y gweinidog iechyd yng Nghymru ar y pryd erbyn 2010 y byddai “digon o therapyddion a gweithwyr proffesiynol i gefnogi’r ddarpariaeth cymorth anghenion addysg ychwanegol yn Saesneg a Chymraeg.” Er hynny, gellir gweld yn amlwg wrth ddadansoddi'r hyn a ddywedwyd gan yr athrawon a therapyddion, nad yw hyn yn wir bron i ddegawd wedi'r targed gwreiddiol. I gyd-fynd a hyn, yn yr holiadur mae un o’r athrawon yn cynnig bod angen sicrhau fod amser rhwng cyfeirio a derbyn y strategaethau gan y gwasanaeth yn cael ei leihau, a chaiff y pryder yma i’w weld yn y graff yma o gwestiwn tairarddeg:

Nid yw athrawon yn gweld bod digon o gefnogaeth gan therapyddion iaith. Yn amlwg gan fod yr amseroedd yma o aros mor hir, nid oes cymorth arbenigol yn cael ei roi i’r plentyn yn yr adegau o aros am ymweliad. Golygai hyn unwaith eto bod y gwaith o ddarparu cymorth a fyddai’n helpu’r unigolyn i ddysgu yn disgyn ar ysgwyddau’r athrawon a staff addysgu, ac oherwydd hyn a’r diffyg cymorth arbenigol bod datblygiad llai yng nghynnydd y plant ag ALlICh.
Yn amlwg un prif beth sydd angen cael ei wneud er mwyn gwella’r sefyllfa bresennol, sef lleihau'r amseroedd i gael a rhwng ymweliadau gan therapyddion iaith. Byddai hynny’n gweld mwy o sylw yn cael ei roi i’r plant, ac felly mwy o gynnydd gan y byddai’r cymorth yn fwy cyson. Er hynny fel esboniwyd gan un o’r therapyddion iaith a chyfwelwyd (gweler atebion yn y ffeil), mae arian ac adnoddau yn broblem enfawr wrth ystyried hyn. Mae angen felly sicrhau bod digon o arian yn cael ei roi i’r gwasanaeth iechyd gan y llywodraeth, ac yna i’r adran therapi ieithyddol, er mwyn darparu'r gwasanaeth gorau yn y sector yma. Byddai gwneud hyn yn cael effaith enfawr, gyda’r gallu yna i therapyddion cynnig cymorth mwy rheolaidd.
Yn ogystal â hynny, mae angen cynnig mwy o arian i’r ysgolion yng Nghymru gallu buddsoddi yn yr adnoddau a rhaglenni sydd angen er mwyn cefnogi’r disgyblion â ALlICh. Wrth adfyfyrio ar yr holiadur, gwelir bod wyth cyfranogwr yn dweud bod cyllid yn rhwystr i ddulliau gweithredu’r ysgol yn y graff uchod o gwestiwn unarddeg. Awgryma Frederickson a Cline (2009), y byddai cynnig mwy o arian i’r ysgolion efallai yn “galluogi ysgolion i wneud darpariaeth fwy hyblyg ar gyfer disgyblion ag anghenion dysgu ychwanegol, achos ei fod o’n rhoi mwy o reolaeth iddynt dros adnoddau.”
Er hynny, mae dweud bod angen arian yn haws nai gael, er gellir gweld mewn byd delfrydol y gwahaniaeth positif gallai ei gael. Trwy’r gwasanaeth iechyd a’r ysgol yn cael arian, byddai’r plentyn yn sicr yn cael y cymorth delfrydol. Byddai datblygiad y plentyn yn llawer cyflymach o achos y cyswllt cynyddol â gweithiwr proffesiynol, ac yn sicr byddai’n gallu gweithio’n fwy cynhwysol o fewn y dosbarth cyfan. Byddai’r adnoddau sydd angen, megis pecynnau lluniau, adnoddau llythrennau a llyfrau arbennig, ar gael i’r plant, ac yn ei gwneud hi’n bosib iddynt allu datblygu a gweithio ar sgiliau penodol. Fel dyweda Macintyre (2010, t.62), mae’n bwysig “trefnu’r adnoddau bydd ei angen er mwyn gwthio’r cynllun yn ei flaen.” Gall yr adnoddau yma sicrhau y gall y plant ymuno a’u chyfoedion yng ngweithgareddau’r dosbarth, gyda’r adnoddau a’r hyn sydd angen arnynt yn bersonol i wneud hynny. Fel sonnir ynghynt, byddai mwy o arian yn golygu y gallai’r ysgol hefyd buddsoddi mewn hyfforddiant addas i’r staff, fel eu bod yn medru ymateb i’r anghenion sydd yn y dosbarth gydag arbenigedd.

Dadansoddi – Penderfynu ar Ffordd Ymlaen
Fel disgrifir uchod, mae athrawon yn cael dweud mawr yn yr hyn a wnaed i gefnogi’r plentyn. Yr athro sydd a’r ddyletswydd o ymateb i’r angen, o gwblhau’r broses ChATT, ac o benderfynu ar ffordd ymlaen. Yn ogystal â’r athrawon, mewn rhai ysgolion mae SENCo (sef y Cydlynydd Anghenion Addysgol Arbennig), sydd yn ol y Llywodraeth (2017), gyda’r “cyfrifoldeb cyffredinol dros sicrhau bod y ddarpariaeth ar gyfer dysgwyr ag anghenion addysgol arbennig yn yr ysgol yn cael ei chydgysylltu.” Cytuna Gibson a Blandford (2005, t.30) trwy ddweud; “Os ydych yn teimlo’n analluog i gwrdd ag anghenion dysgwr, cysylltwch â’ch SENCo. Bydden nhw yn cynorthwyo ac yn cymryd unrhyw asesiadau angenrheidiol pellach o’r dysgwr.” Fel arfer y SENCo, yr athro a’r pennaeth sydd yn penderfynu ar y camau sydd yn cael eu cymryd, a phryd mae angen atgyfeirio’r plentyn at y therapyddion iaith.
Yn ogystal â hyn, caiff rhieni hefyd eu cynnwys yn y broses o benderfynu ar sut i gefnogi’r plentyn. Wrth ateb cwestiwn pymtheg a ofynnodd; ‘Beth yw dull gweithredu’r ysgol o ddweud wrth y rhieni fod gan eu plant nam llafaredd?’, esboniwyd bod “noson rhieni yn arwain at sgyrsiau unigol”, ac weithiau bod “trafodaeth agored gyda rhiant - posib gydag ALENCO yn bresennol.” Pwysleisia Spooner (2011, t.19) pwysigrwydd cynnwys y rhieni yn y broses a gweithio’n agos â hwy, trwy ddweud mai’r “rhieni/gofalwr a’r plentyn eu hunain yn ffynhonnell bwysig dros ben o wybodaeth ac arweiniad.”
Wrth ddadansoddi’r data a gasglwyd, a’r wybodaeth am athrawon a rhieni, gwelwyd bod un broblem fawr. Yng nghwestiwn saith a ofynnodd; ‘Pa gamau ydych chi'n cymryd os ydych chi'n amau bod gan blentyn nam llafaredd?’, cynigwyd amryw o atebion. Er hynny, ym mhob un o’r unarddeg ymateb a roddwyd i’r cwestiwn yma, nid oedd unrhyw son am ofyn i’r plentyn am ei farn. Gellir diddwytho felly nad yw plant yn cael eu cynnwys o gwbl yn y broses wrth feddwl am eu ffordd ymlaen ei hunain. Mae hyn yn bryder enfawr wrth feddwl am lais y plentyn a’i bwysigrwydd mewn ysgolion heddiw. Fel dyweda Estyn (2018) wrth arolygu Ysgol Dolbadarn, trwy roi cyfle i blant mynegi barn am “gynnwys eu gwersi, mae tystiolaeth yn dangos bod gan ddisgyblion fwy o ddiddordeb a brwdfrydedd ynghylch eu haddysg, a mwy o berchenogaeth arni.” Hynny yw, trwy roi cyfle i blant ag anghenion dysgu ychwanegol i gymryd rhan yn y cynllunio o’u gwaith, bydden nhw hefyd gyda mwy o ddiddordeb a brwdfrydedd. Yn amlwg nid yw cynllunio gyda phlentyn yn bosib ymhob achos, ond ar hyn o bryd mae’n debyg nad yw’n cael ei wneud o gwbl.
Oblegid hynny, yn y dyfodol agos mae newidiadau mawr ar fin dod i’r golwg mewn ysgolion yn Ne-orllewin a Chanolbarth Cymru. Cafodd deddf newydd ar gyfer anghenion ychwanegol ei dderbyn gan y llywodraeth a fydd yn cael ei weithredu ym mis Medi 2020. Bydd y ddeddf yma yn newid y cymorth sydd yn cael ei roi i blant ar y gofrestr anghenion dysgu ychwanegol, a hefyd felly'r hyn sydd yn cael ei wneud gan athrawon. Yn ol Erw (2018), bydd y system newydd yn cynnwys “ymarferion sy'n canolbwyntio ar yr unigolyn ac sy'n dylanwadu ar ethos a diwylliant ysgolion” yn ogystal â “arferion ystyrlon o ran ymgysylltu â rhieni/gofalwyr, plant/pobl ifanc ac asiantaethau eraill”, a’r gweithrediad o “gynlluniau datblygu unigol statudol” yn hytrach na’r cynlluniau sydd yn bodoli ar hyn o bryd. Gellir gweld felly, y pwyslais enfawr a fydd yn cael ei roi ar gynnwys y plentyn yn y broses o gynllunio o’r dechrau cyntaf. Gweler bydd pwyslais yn cael ei roi ar y plentyn fel unigolyn yn hytrach nai’i drin fel eraill sydd hefo’r un angen. Fel rhan o’r modiwl yma, cafodd rhai aelodau o’r grŵp y cyfle i ymweld a chyfarfod â gweithiwr o ERW a phlant ag anghenion dysgu ychwanegol. Roedd yn amlwg yno hefyd ei fod o’n rhoi pwyslais ar gynnwys y plant, ac mai nhw oedd y rhai pwysicaf yn y broses. Fel dyweda Nottingham (2013, t.11), mae nifer o fuddiannau o son am y gwaith o flaen llaw a chynllunio gyda’r plant, gyda’r plant yn aml yn cysylltu yn fwy i’r gwaith pan maen nhw wedi eu cynnwys yn y “cynllunio a gwneud penderfyniadau am ddysgu eu hunain.” Er hynny, yn ol Erw mae hefyd gofyn yn mynd i fod i gynnwys y rhieni yn fwy, gan ymgysylltu a nhw yn rheolaidd yn ogystal ag a’r athrawon eraill yn yr ysgol. Gellir diddwytho felly, y bydd y broses yn beth positif, gydag anghenion a barn benodol y plentyn yn sylfaen iddo. Fel dyweda Macintyre (2010, t.1), dylai “unrhyw ymyrraeth cael ei fedryddu yn ofalus i gychwyn ble mae’r plant” ac y dylid “dim ond awgrymu cyfleoedd, adnoddau, a syniadau cymesur gyda beth mae nhw eisiau gwneud, neu bydd cymhelliad ac annibyniaeth yn cael ei golli.” Hanfodol yw felly cynnwys y plentyn yn y cynllunio, a gyda hyn yn enghraifft ddelfrydol o addysg gynhwysol, gan fod y plant yn cael y cymorth personol sydd eu hangen arnynt, ond hefyd yn rhan o’r broses o gynllunio’r hyn sydd yn cael ei wneud yn y dosbarth.


Crynodeb ac Adfyfyriad
Wrth ystyried yr ymchwil ei hun, ar y cyfan roedd yn llwyddiannus. Cafwyd digon o ymweliadau a chyswllt ag arbenigon, ac roedd yr holiadur yn un drylwyr a oedd yn gofyn cwestiynau aeddfed. Er hynny, byddai mwy o gwestiynau yn yr holiadur am bethau mwy penodol am anghenion llafaredd, iaith a chyfathrebu wedi rhoi mwy o fewnwelediad i’r system heddiw. Er enghraifft, byddai cwestiwn penodol ar ChATT wedi help deall safbwynt athrawon ar y mater. Un broblem arall gyda’r holiadur oedd ei fod yn anodd cael pawb i’w lenwi, gan ei fod yn cael ei anfon yn ddigidol, ac felly nid oedd yn bosib sicrhau bod pob aelod o staff yn ei lenwi. Er hynny, roedd y data a gasglwyd yn ddefnyddiol ac yn ddiddorol, ac roedd yn bosib gwneud amryw o ddarganfyddiadau gyda’r data.
Wrth ystyried yr hyn a drafodwyd felly, gellir gweld bod amryw o gamau y gellir eu cymryd er mwyn cefnogi plant ag anghenion dysgu ychwanegol, mewn ffordd gynhwysol. Gellir sicrhau bod athrawon yn cael yr hyfforddiant a chymorth gorau posib yn y maes, fel eu bod yn medru ymateb, addasu a chynllunio yn briodol ar gyfer y plant ag anghenion. Byddai hyn yn golygu bod y plentyn yn rhan o weithgareddau’r dosbarth, ond hefyd eu bod yn dysgu yn y ffordd gorau posib fel unigolyn. Gellir hefyd sicrhau bod y broses ymyrraeth i gyd yn effeithiol, gan sicrhau bod y plant sydd angen hynny yn cael mynediad cyflym at arbenigwr yn y maes. Byddai hynny’n golygu y gellir cefnogi’r plentyn yn y ffordd gorau posib gan eu monitro yn rheolaidd. Byddai mwy o arian yn golygu bod mwy o sylw yn gallu cael ei roi i’r plant, a bod digon o adnoddau ar gael iddynt allu datblygu. Gellir hefyd cynnwys y plentyn yn y cynllunio o’u ffordd ymlaen eu hunain, fel maen nhw yw canolbwynt y broses a’u bod yn teimlo perchen dros eu datblygiad eu hunain. Wedi’r cyfan mae Donaldson (2015, t.24) yn pwysleisio yn y dyfodol y bydd cefnogaeth i “dull cynhwysol o ddarparu addysg”. Yn ogystal a hyn, mynegodd un awdur mewn llyfr gan Peer a Reid (2012, t.46), y ddylai “pob person ifanc dysgu a datblygu ochr yn ochr a’u brodyr, chwiorydd, ffrindiau a ffrindiau posibl yn y cymuned lleol.”

